حاماملارا گیرنده، سولارین فلکهسینی چئویریب، الیمیزی شیرین آلتینا توتوب، سو ایستهدیـییمیز ایستیلییه یئتهنده سویون یولونو دهییشیب، اؤزوموز دوشون آلیتا وئریریق. توپلو یاشایان یئرلرین حاماملارینده هردن سویو آچاندا، سویو آشاغیدان گؤزلهدیـییمیز واقت، اوستن باشیمیزا توکولوب، بیزی دیسکیندیریر.ایکی-اوچ دؤنه بئله بیر دوروملا راستلاشاندا، حاماما گیرنده الیمیز شیرین آلتیندا، گؤزوموز دوشدا قالیر. داها دوغروسو ایستهمیر خاپدان تورا دوشک. حاماملارین ایچینده، شیرلری ترسه ایشلهین حاماملار دا تاپیلیر. ائله حاماملار اویانیق اولانلاری دیسکیندیریر!.
حاماملار، آدامی بیر آنلیق دیسکیندیریرلر. یاشامدا آدامی بیر عؤمور دیسکیندیرن آنلار تاپیلیر. گؤزوموز اویاق باخیب، قولاغیمیز داشیدهلهرک گؤزلهمهدیـییمیز ایشلرله اوزلهشیریک. بو اوزلهشمهلرین ایلکی باشقالارینا بیزه تای گؤزلهنیلمز اولسالار دا، زامان سووشاراق گؤزلهنیلمزلر یئرینی آلیشماقلارا وئریر. هر یاندان یانیتلار، سوچلامالار، دانلامار اینسانا یاغیر. گؤزلهمهدیـیین ایش، گؤرمهدیـیین سوچ، آیاغیوا ییخیلیر. باشقالاری بو ایشه آلیشسالار دا، اؤزون آلیشانمیرسان. باشقالارینین یانیتلارینا یانیت وئرمهلی اولارسان. دانلاماقلاردان، سوچلاماقلاردان قورتولماغا چالیشاراق، دورومووا آلیشیرسان. ایستهمهدیـیین دورومو ساوونورسان. دیسکینمهلرین آرتیر. دیسکینمهلر دومسوکلهمهلره چئوریلیر. آیاغیوین آلتین گؤزلویورسن، گؤیدن بیر شئی دوشور. گؤیه باخیرسان، آیاغین دولاشیر. هئچ بیری اولمایاندا، یاندان بیری بؤیرووو باسیر. الیوی آچیرسان، بیرینین بؤیرونه باسیرسان!
گؤزلهمکلری یئرینه یئتیررکن، یولووو آزیرسان. یئنگیجهده یئریـیهرک یوققوشا دیرمانیرسان. ترس-ترسی باسیر. هر نه ترسینه فیرلانیر!
azb_Arab azb_Arab azb_Arab